‘આ ધ્યેય પણ જબરો છે… મને ધંધે લગાવી દીધી કે બિઝનેસ કર.. પણ એમ કાંઈ રાતોરાત કોઈ બિઝનેસ થોડો થાય છે? કોઈ આઇડિયા પણ આવવો જોઈએ ને!’ કશિશ બહાર ગાર્ડનમાં સાંજે વૉક કરતાં-કરતાં વિચારતી હતી. એક અઠવાડિયાથી રોજ કશું વિચારતી અને તે વિશે નેટ પર સર્ચ કરતી. અને જરાક મન એ બાબત પર પોઝિટિવ થાય તો ધ્યેય સાથે એ વિશે ચર્ચા કરતી. આ છેલ્લા અઠવાડિયામાં એણે અનેક નવા આઇડિયા વિશે વિચારીને કેન્સલ કર્યાં. કદીક વિચાર આવતો તે પ્રેક્ટિકલી બંધબેસતો નહોતો લાગતો. તો કદીક કોઈ આઇડિયા પ્રેક્ટિકલી જામે તેવો હોય તો કશિશને પસંદ ન આવતો.